በምዕራብ አርሲ ዞን ሻላ ወረዳ ሁከት የመፍጠሩና ህይወት የማጥፋቱ ድርጊት በታጠቀ ኃይል የተፈፀመ የአመፅ ተግባር መሆኑን መንግስት ገለፀ
በዞኑ ሻላ ወረዳ ፀረ ሰላም ኃይሎች ሐይማኖት እና ብሔርን መሠረት ያደረገ ሁከት ለመፍጠር መሞከራቸውን የአካባቢው ምንጮች ገልፀዋል።የመንግስት ኮሙዩኒኬሸን ጉዳዮች ጽህፈት ቤት ኃላፊ ሚኒስትር አቶ ጌታቸው ረዳ እንደተናገሩት፥ በሁከቱ የተወሰኑ የታጠቁ ቡድኖች ተሳታፊ ሆነዋል።ታጣቂ ቡድኑ በመንግስት ተቋማት ላይ ጥቃት ለመሰንዘርም ሙከራ አድርጎ ነበር።በሁከቱ ወቅት ጥቃት ከደረሰባቸው የመንግስት ደን እና ማሳ በተጨማሪም የሐይማኖት ተቋማትም ዒላማ ተደርገው እንደነበር የጠቆሙት አቶ ጌታቸው፥ በድርጊቱ ምናልባትም የአክራሪዎች እጅ ሊኖር እንደሚችል ምልክቶች እንዳሉ የሚያሳይ መሆኑን ተናግረዋል።ሁከቱን ለማስቆም በአካባቢው የፀጥታ ኃይሎች መሠማራታቸውን አንስተው፥ የታጠቀው ቡድን ግን ተኩስ በመክፈት በተወሰኑ የፀጥታ ኃይሎች ላይ ግድያ መፈፀሙን ጠቅሰዋል።በአሁኑ ወቅት አካባቢው ወደተለመደው ሰላማዊ እንቅስቃሴ መግባቱንና በዚህ የአመፅ እና ሁከት ወንጀል የተሰማሩ ኃይሎችን በቁጥጥር ስር የማዋል ተግባርም መጀመሩን ነው የገለፁት።ቀሪዎቹን ተጠርጣሪዎች ለይቶ በቁጥጥር ሥር ለማዋልም መንግስት ጥብቅ ክትትል እያደረገ እንደሚገኝም አቶ ጌታቸው ገልፀዋል።ከህብረተሰቡ ጋር ውይይት በማድረግ እንዲህ ዓይነቱን ድርጊት ከማውገዝ አልፎ እንዲከላከል ለማስቻል ስራዎች መጀመራቸውንም አቶ ጌታቸው ተናግረዋል።መንግስት በድርጊቱ የአክራሪነት ምልክት ታየ ይበል እንጂ ሙሉ በሙሉ መነሻው እሱ ነው ብሎ አይደመድምም ያሉት ሚኒስትሩ፥ ሆኖም ህብረተሰቡ ከእንደዚህ ዓይነቱ ጠባብ የፖለቲካ እና አክራሪነት ዓላማ ራሱን እንዲጠብቅ አሳስበዋል።መንግስትም ከህዝቡ ጋር በመሆን በፅንፈኛ የፖለቲካ ኃይሎች ላይ የማያዳግም እርምጃ መውሰዱን ይቀጥላልም ነው ያሉት።(ኤፍ.ቢ.ሲ)